b'\n_START_ARTICLE_\nPeter Pontvik\n_START_PARAGRAPH_\nPeter Pontvik (s. 1963 K\xc3\xb6\xc3\xb6penhamina) on musiikintutkija, kuoronjohtaja ja s\xc3\xa4velt\xc3\xa4j\xc3\xa4. H\xc3\xa4n on ollut Ruotsin s\xc3\xa4velt\xc3\xa4j\xc3\xa4liiton j\xc3\xa4sen vuodesta 1994. H\xc3\xa4n opiskeli Tukholman kuninkaallisessa musiikkikorkeakoulussa, Karlsruhessa ja Montevideossa. H\xc3\xa4nen opettajiensa joukossa olivat Wolfgang Rihm ja Hans-Georg Renner._NEWLINE_Pontvikin kiinnostus tutkijana on kohdistunut etenkin Latinalaisen Amerikan barokkimusiikkiin. H\xc3\xa4n perusti vuonna 1995 Tukholmassa Ensemble Villancicon ja ryhtyi sen taiteelliseksi johtajaksi. H\xc3\xa4nest\xc3\xa4 tuli my\xc3\xb6s perustamansa Tukholman vanhan musiikin festivaalin taiteellinen johtaja vuonna 2002, ja h\xc3\xa4net nimettiin Pohjoismaisen vanhan musiikin liiton (NORDEM) puheenjohtajaksi vuonna 2006. Lis\xc3\xa4ksi Pontvik on toiminut Euroopan vanhan musiikin verkoston (REMA) puheenjohtajana ja luonut vuodesta 2013 l\xc3\xa4htien vietetyn Eurooppalaisen vanhan musiikin p\xc3\xa4iv\xc3\xa4n._NEWLINE_Pontvikin omiin s\xc3\xa4vellyksiin kuuluu orkesteri-, kuoro- ja kamariteoksia. H\xc3\xa4n sai Tolosassa ensipalkinnon kuoros\xc3\xa4velt\xc3\xa4misess\xc3\xa4 vuonna 1989 ja on sittemmin saanut Ruotsissa useamman palkinnon ty\xc3\xb6st\xc3\xa4\xc3\xa4n kulttuurin sek\xc3\xa4 vanhan musiikin edist\xc3\xa4miseksi.'